﻿ Anplwaye vs. Antreprenè: Kiyès Ki Pi Bon?
Tizè Akra
Priz Pawòl
Anplwaye vs Antreprenè: Kiyès Ki Pi Bon?
Leve m nan fon sonmèy. Mande m ant anplwaye ak antreprenè sa m pi pito. M ap reponn ou san reflechi—antreprenè.
Sepandan m gen on djòb salarye 7:30-3:30.
M kontredi tèt mwen pou sa? No, sir.
Pafwa w bezwen sakrifye on ideyal pou w sove l.
E lefètke m pote tou de kanson anplwaye ak antreprenè pèmèt mwen gade sa k posib ak sa k pa posib nan chak bò.
Se sa k fè m ka deside konsyaman.
Tou dabò, ann gade avantaj ak dezavantaj on anplwaye gen.
Avantaj & Dezavantaj Antanke Anplwaye.
✓ Salè regilye. Kanmenm sa se pi bèl avantaj m gen antanke anplwaye. M nèk bezwen parèt. Fè lè m. Enpi tann lajan m nan fen mwa a.
Pandan m ap di w sa tou, m pa travay wikenn ni jou konje—m nan domèn edikasyon. Salè m toujou vini menm jan an malgre sa.
Chak mwa desanm m gen bonis. Yèp. 100% montan salè regilye m nan anplis. San kenn jefò siplemantè.
✓ Pouvwa ak respè. Lè tout moun konnen w nan on bon djòb, yo gade w on lòt jan. Avan m t ap travay, li te difisil pou m anbake moun nan kèkseswa pwojè biznis m konn gen.
Kounye a? Enben, moun respekte lide m. Madanm mwen vin plis fyè de mwen. E se vre m pa konte sou bèl jès pèsonn pou pran swen tèy mwen ak fanmi m, ak pouswiv misyon m yo.
Djòb mwen ban m pouvwa ak enpe trankilite lespri.
Li mete m nan pozisyon pou m pi byen negosye biznis paske m pa gen ijans ak twòp nesesite. Anfèt, si m te kòmanse travay pi bonè menm, m t ap gentan lwen ak anpakèt lòt bagay.
✓ Balans vi-travay. M travay 7:30-3:30. 5 jou sou 7. An deyò orè sa a, pye m lib pou fè sa m vle—repoze m. Pase bon jan kalite tan ak fanmi m.
Lanse yonn oswa plizyè ti biznis akote (se sa m fè annatandan m fè tranzisyon total la).
✓ Mwens reskonsablite. Miz apa kou franse m nan, m pa fich anyen de kenn lòt bagay. Se on djòb byen defini m ap fè. Echèk lekòl la nan on sans pa echèk pèsonèl mwen.
Hm! Avan w pran tiz nèt, ann wè dezavantaj yo tou.
🙁 Salè limite. Avèk on bon trenin ak mantalite, li posib pou w konvenk bòs ou ogmante salè w. Pou mwen sa pa nesesè.
Bòs an m toujou mete on grapday pou chak anplwaye chak nouvo ane lekòl selon pèfòmans ou. Sa k fè m pase de on salè G20,000 a plis pase G37,000 nan mwens pase de (2) zan.
Malgre sa m toujou limite—m pa deside sou ogmantasyon sa yo. Men bòs an m.
Eske salè sa yo reflete tout bon valè m pote nan lekòl la? Non.
E si lekòl la te pou mwen? Oswa m te gen aksyon ladan? T ap gen on bakoko diferans.
🙁 Depandans. Tout sa m gen pou fè dwe pran orè travay mwen an kont. M dwe nan pòs mwen chak jou ouvrab 7:30-3:30. Sinon, bòs an m pral tire zòrèy mwen.
Anplis sa a, m pa ka pran kenn desizyon bòs an m pa ban m kat blanch pou li.
Gwoso modo, chak mouv mwen depann de wi oswa non bòs an m. M la jis pou egzekite lòd yo ban m ak travay nan orè yo defini pou mwen.
🙁 Devlopman limite. Nan travay mwen, m kole la antanke pwòf franse. M pa gen chans devlope kenn lòt konpetans nan diferan branch nan lekòl la. Pa gen espas pou kreyativite ni anyen lòt.
🙁 Kontra tanporè. Pa m nan se dawout–me. San kenn garanti enplisit ni esplisit renouvèlman. Men menm si kontra a te di lòt bagay, sa pa t ap garanti pi rèd.
Nenpòt. M di. Nenpòt anplwaye ka revoke nenpòt kilè, e sa, endepandaman de konpetans ou.
Pa egzanp.
Dènyeman nan mwa novanm 2018 ki sot pase la, General Motors—on gwo konpayi otomobil ameriken—revoke 14,000 anplwaye ak fèmen senk (5) sikisal. Ki chwa w t ap gen si w te pami 14,000 anplwaye sa yo? Nil.
E m pa bezwen di w lòt revokasyon ki fèt pou on nouvo bòs sèlman ki pa renmen ti grenn chive gri ki bò dèyè zòrèy goch ou a.
Se jis pou m di w, kenn anplwaye pa gen sekirite anplwa a vi.
🙁 Kontradiksyon ak valè m. Sa deranje m anpil, men menm si m pa dakò ak chak prensip lekòl la, m dwe egzekite yo alalèt. Sinon, panpantiti. M nan tchwouboum.
Ann gade kijan sa ye bò kote antreprenè a kounye a.
Avantaj & Dezavantaj Antanke Antreprenè.
✓ Revni san limit. Yonn nan biznis mwen yo se leson angle prive. M rantre $130 (G10,075)/mwa ak on grenn kliyan sèlman. Si m vle ogmante revni sa a, m ap jis bezwen jwenn plis kliyan.
Sa ka pran tan men m ka fè l.
✓ Enpandans. Nan biznis mwen se mwen ki defini règ yo ak chanje yo jan m pito. M triye moun m vle travay ak yo ou pa. M kreye orè travay mwen dapre jan m vle.
M se kaptenn bato m.
✓ Potansyèl pou grandi. Antanke antreprenè, m souvan mete plizyè chapo. E sa pèmèt mwen devlope foul potansyèl mwen. M oblije anpil fwa gen on nosyon nan chak ti bagay.
🙁 Anpil strès nan jesyon. Antanke kaptenn biznis mwen yo, m dwe fè si kou mèt Jan jak tout bagay ap byen mache. Nenpòt sa k rive se anba reskonsablite m. Kon di moun yo: byen an se pou mwen, mal la se pou mwen.
🙁 Orè travay long. Anpil fwa 2 è dimaten sonnen sou mwen ap travay sou yonn nan biznis mwen yo. Madanm mwen boude m. E sa pa bon pou sante m. Men m se kaptenn bato m. Pa gen lechwa.
🙁 Enstabilite finansye. Antreprenè a se on bèk on swèl anpil fwa. Tankou la, sèvis Ranpli Fòm Viza Ameriken + Teknik Entèvyou m nan se egzateman on bagay konsa. Dènyeman sanzatann konsa m fè on G3,100. Pafwa tou m rale mwa m jwenn on grenn kliyan menm.
🙁 Anpil risk. E se sa k antreprenerya pa pou tout moun. Men se sèlman a kou tèm. Anplwaye a kouri plis risk a lonn tèm.
Kiyès Ki Pi Bon?
Tou depann.
Mwen menm pa rapò ak tanperaman m ak mòdvi prefere m, se antreprenerya ki plis reponn ak sa.
M pran on djòb tou senpleman paske m gen reskonsablite madanm ak pitit. Se mwayen ki pi si pou fè lajan a kou tèm pou mwen.
Nan on lòt bò tou, m pa nye lefètke kanson anplwaye ka pi byen chita sou ou pase pa antreprenè a.
Jan m di w la, tou depann de kisa w vle ak kijan w vle l.
Mwen menm m te vle jis montre w sa k posib ak sa k pa posib nan chak.
Kidonk, repons w ap chache a se pa mwen ki gen l.
Balon w nan pye w.
Previous Post: « Pòtre M.